Христо Смирненски
В правата алея

chitanka.info

Сенки се преплитат в правата алея,

пустота и горест властно дремят в нея;

кат забравен воин, смъртно наранен,

тихичко умира есенният ден.

Плахо се промъква вечер тъмносиня,

вечер тъмносиня — скръбна монахиня.

Редом с нея стъпва в сънната гора

самотата глуха — нейната сестра…

С прясна кръв обагрен потъмнява запад,

в правата алея с плач листата капят,

плачат, че умира сетният им ден,

плачат, че умира сетният им блен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.